b'\n_START_ARTICLE_\nWBFSH\n_START_PARAGRAPH_\nWorld Breeding Federation for Sport Horses (WBFSH) on kansainv\xc3\xa4linen urheiluhevosten kantakirjojen keskusj\xc3\xa4rjest\xc3\xb6, jonka j\xc3\xa4senin\xc3\xa4 on etup\xc3\xa4\xc3\xa4ss\xc3\xa4 erilaisia puoliverikantakirjoja. WBFSH pyrkii edist\xc3\xa4m\xc3\xa4\xc3\xa4n urheiluhevosten jalostusta monin eri keinoin._NEWLINE_WBFSH seuraa j\xc3\xa4senkantakirjojensa menestyst\xc3\xa4 kilpaurheilussa toimien siin\xc3\xa4 yhteisty\xc3\xb6ss\xc3\xa4 kansainv\xc3\xa4lisen ratsastajainliiton F\xc3\xa9d\xc3\xa9ration \xc3\xa9questre internationalen (FEI) kanssa, joka hallinnoi yleisimpi\xc3\xa4 kilparatsastusurheilun lajeja ja tilastoi ratsukoiden kisamenestyksen. WBFSH puolestaan toimittaa n\xc3\xa4ihin perustuen tilastoja sek\xc3\xa4 kantakirjojen keskin\xc3\xa4isest\xc3\xa4 menestyksest\xc3\xa4 ett\xc3\xa4 yksitt\xc3\xa4isten jalostusoriiden j\xc3\xa4lkel\xc3\xa4isten menestykseen perustuvan sijoituksen eri lajeissa._NEWLINE_Vuodesta 1992 WBFSH on j\xc3\xa4rjest\xc3\xa4nyt vuosittain kv-mestaruuskisan j\xc3\xa4senkantakirjojensa parhaille nuorille hevosille koulu-, este- ja kentt\xc3\xa4ratsastuksessa._NEWLINE_Yhdess\xc3\xa4 WBFSH ja FEI ovat pystyneet tehokkaasti tukemaan erilaisia hevosten identifiointiin ja terveydenhuoltoon liittyvi\xc3\xa4 muutoksia, kuten hevoskohtaisen tunnistenumeron, UELN:n, k\xc3\xa4ytt\xc3\xb6\xc3\xb6nottoa ja rokotusk\xc3\xa4yt\xc3\xa4nt\xc3\xb6jen yhten\xc3\xa4ist\xc3\xa4mist\xc3\xa4._NEWLINE_Lis\xc3\xa4ksi WBFSH toimii aktiivisesti hevosjalostukseen ja sen tutkimukseen sek\xc3\xa4 tautiriskien v\xc3\xa4hent\xc3\xa4miseen liittyviss\xc3\xa4 asioissa monin eri tavoin. WBFSH on esimerkiksi saanut aikaan ohjeistuksen pakastesperman laadulle ja k\xc3\xa4yt\xc3\xa4nn\xc3\xb6ille, johon sen j\xc3\xa4senkantakirjat ovat sitoutuneet. Se pyrkii my\xc3\xb6s luomaan standardit hevosten r\xc3\xb6ntgentutkimuksiin.'